
			 Forord av Hedvig Montgomery: 
Del virkeligheten!

			Det er vel ikke noe spørsmål som henger mer i luften når jeg møter foreldre enn «hva skal vi gjøre med dataspill, hva gjør sosiale medier med barna våre, og kommer de til å utvikle noen konsentrasjon når de er på skjerm hele tiden? Hvor lenge skal de egentlig få ha iPaden daglig?» Store spørsmål, spørsmål det ikke er mulig å ha ett svar på – av så mange grunner. For det som skjer på skjerm, er utrolig mye forskjellig. Det er alt fra skapende kultur til depresjonsdrivende ensomhet. Fra tanketom tidtrøyte til avansert læring. Det er nettopp derfor denne boken er så viktig.

			Vi har både teknologi-optimistene og -pessimistene der ute. Fra dem som tror at moderne teknologi, kunstig intelligens og automatisering skal redde verden, og at barna bare må ta det i bruk fra bleiestadiet for virkelig å kunne beherske det. Til dem som mener at dette er gift og avhengighet som ødelegger barnas utvikling. Frontene er steile, og som i alle andre forhold er det vel slik at ekstremistene tar feil. Hver på sin måte. Så vi må ta oss tid til å forstå hva de nye verktøyene er, og hva de ikke er.

			
			

			Alt går bare fortere og fortere, kjennes det ut som. Informasjon kommer til oss hele tiden, på blinkende skjermer og med pipende lyder. Men ett forhold har likevel ikke endret seg. Barn går akkurat like sakte som før.

			Helt upåvirkelig av ordene «dårlig tid!» står fireåringen støtt og vil høre samme historie en gang til, vil stoppe på vei til barnehagen og se på bekken av smeltevann når våren endelig kommer, vil bruke uendelig lang tid på å kneppe jakken sin selv. Barna er kanskje de siste som ikke er tilpasset vår tid. For hjernen utvikler seg i sakte fart, det kan ikke stresses frem.

			Lurer du på hvordan en barnehjerne fungerer, skal du se et godt småbarnsprogram på NRK Super. Enten det er Fantorangen eller Peppa Gris, vil du raskt oppdage at alle historiene fortelles tydelig, langsomt og med repetisjoner. Barn elsker å se samme episode mange ganger – de synes det er spennende å se helt til de har fått med seg alle detaljer og alt som er å se. Fordi hjernen deres er under utvikling og fordi nesten alt er nytt, så trenger de god tid til å ta det inn.

			Barn trenger gjentagelser, de trenger forenklinger, og de trenger tid til å forstå hva som skjer. Det gjelder ikke bare barn i barnehagealder – hele oppveksten er varianter av dette. Men der hvor fireåringen så tydelig viser at han ikke kan være med på et høyt tempo, kan han som tiåring være altfor kjapp og hoppe til feil konklusjon når tempoet er for høyt. At han mener noe er bortkastet eller umulig når det egentlig fint lar seg gjøre, for eksempel. Som forelder blir du stresset av begge delene – for når barnet er i en annen tidssone, er det mye vanskeligere å nå frem med beskjeder og hjelp.

			Hva er det som skaper denne avgrunnen mellom hvordan vi voksne ser en situasjon og hvordan barn og ungdommer ser den? På 1800-tallet formulerte den franske filosofen Henri Bergson en teori om fenomenet tid. At tid ikke er noe som kan måles med klokken alene, fordi ved siden av denne objektive t iden finnes det han kaller en «levd tid» eller «passert tid», som sier noe om opplevelsen av hvor lang tid som har gått.

			Noen ganger stemmer objektiv tid og levd tid overens, andre ganger gjør de ikke det i det hele tatt. Tydeligst er det kanskje i krisesituasjoner. Er man redd eller opprørt, kjennes det som om tiden går saktere enn den faktisk gjør. Tiden går aldri så langsomt som når du venter på en ambulanse og noen du er glad i, trenger akutt hjelp. «Det tok evigheter før den kom!» sier den som ventet i ettertid, selv om loggen viser at det bare tok noen minutter. «Det kan ikke stemme, jeg var der jo! Vi ventet veldig lenge», sier den berørte. Hva klokken eller loggen til ambulansesentralen sier, er mindre interessant.

			Motsatt er det når ting er skikkelig gøy. Tiden flyr når du gjør noe du elsker. «Hvor ble tiden av?» spør du etter den morsomme festen eller når du har gjort noe du elsker. Opplevd tid går da mye raskere enn klokken.

			Når noen opplever at tiden går fort mens andre synes den går langsomt, da kommer stressfølelsen. I et jobbmøte hvor noen av deltakerne har opplevd møtet som interessant, at tiden bare fløy, mens andre har sittet og ventet på at møtet skulle ta slutt, blir det lett misforståelser og bråk etterpå. Følelsen av at vi ikke har vært med på det samme, fører til at det lett blir konflikt.

			Tenk på det. Det er en kilde til stress når vi opplever tid ulikt. Der står du med fireåringen som har all verdens tid, som opplever selve påkledningen og turen til barnehagen som et høydepunkt. Som elsker å være med deg og å oppdage nye ting på veien. Mens du «skal bare» ha ungen levert, komme i tide på jobb og gjøre andre ting. Det er to tidsoppfatninger som kolliderer. For den ene går tiden sakte, for den andre raskt. Det er to forskjellige virkeligheter!

			Dette har alltid skapt problemer for kontakten mellom voksne og barn. Det har ført til stress og sinne i situasjoner  som egentlig bare går akkurat som de skal. Barn og voksne vil ofte ha ulik tidsopplevelse. Hva som er gøy oppleves ulikt, det samme gjelder hva som er ubehagelig. Vår opplevelse av livet speiler seg i vår ulike opplevelse av timenes lengde når vi gjør akkurat dette. 

			«Kjedelig!» sier barnet og viser med hele seg at dette kjennes som en evighet. «Nei da!» sier den voksne, «dette går fort!» Men det gjør det altså ikke – for barnet. Likevel blir barnet møtt med pekefinger når kroppen vrir seg av uro og kjedsomhet, «Hun burde klare å sitte stille denne korte stunden!» Og fisker barnet opp telefonen av lommen, blir det virkelig bråk. «For hvor kommer det fra? Det er jo respektløst!» mener den voksne. Som knapt kan sette seg ned på bussen uten å finne frem telefonen selv.

			Noe nytt har skjedd. Mobiltelefon, nettbrett, pc, ja, alt som gjør at vi kan følge med på alt hele tiden, gjør noe med oss. Vi kan få nye beskjeder, jobbe litt innimellom, snakke med noen andre, holde kontakten med noen som ikke er i rommet, leke med noen som ikke er med oss. Hele tiden. Tempoet har blitt raskere fordi vi kan stimuleres mer, gjøre mer, snakke med flere. 

			På en måte er det jo helt fantastisk, faktisk så fantastisk at vi tror vi slapper av når vi driver med denne multitaskingen. Både store og små ser på telefonen når vi ikke vet hva vi skal gjøre, eller når vi blir usikre. Den får oss til å føle at vi slapper av, det kjennes som tiden går litt langsommere når vi går inn i boblen med vår egen telefon.

			Fra utsiden ser det ut som om alle sitter sammen og opplever samme tidsflyt når en familie sitter i stuen med hver sin skjerm. Men i virkeligheten sitter kanskje en og blir super-aktivert av et engasjerende spill mens en annen sitter og kjeder seg med nyheter han har lest før. Fordi alle driver m ed ulike ting, blir det færre møtepunkter hvor vi opplever samme tidsflyt. 

			Skjermbruken gjør noe med opplevd tid og dermed også opplevd fellesskap. Tiden går, men vi bruker den ikke sammen, og hva bruker vi den egentlig til? Den sosiale splittelsen dette fører til, handler nok om at opplevd tid blir ulik for dem som sitter sammen, og det igjen fører til stress og deretter konflikt. Ikke rart at barnas skjermbruk har blitt vårt nye konfliktområde, også voksne imellom!

			I møte med barn trenger vi alle å justere oss inn mot barnet, følge hans eller hennes tempo. De øyeblikkene da vi ser hverandre og begynner å puste i samme takt fordi vi deler opplevelsen – det er gull-øyeblikkene. Og ja, det kan også være å se på TV eller spille pc-spill sammen. Men nøkkelen her ligger i ordet «sammen».

			Felles oppmerksomhet hvor vi aktivt prøver å ta inn barnets opplevelse og rytme, er en av forutsetningene for at barn tar imot beskjeder, opplever fellesskap og trives. Felles oppmerksomhet skaper ro i et klasserom og rundt middagsbordet – men vi kan ikke kreve det. Vi må skape det selv. For det er en voksenoppgave å ta ledelse. Finne stedene hvor vi kan puste sammen i stedet for hver for oss.

			Ikke hele tiden, men litt hver dag. Begynn med å legge bort din egen tidsoppfatning og se på barnet. Hvor er hun nå? Hva gjør hun, hvordan har hun det? Ikke spør, bare se. For dersom du virkelig ser, da går du inn i barnets tid.

			Hver generasjon har sin utfordring, dette er vår. Vi løser den bedre gjennom kunnskap og utforsking enn gjennom frykt og flukt. En skulle kanskje tro at det beste var å si nei takk til hele utfordringen, gjøre barndommen skjermfri. Vel, den ånden får vi ikke inn i flasken igjen, og 1970-tallet kommer ikke tilbake. Men vi kan få mer av det gode ånden har å by på, o g mer grep om det dårlige, med mer innsikt og forståelse. Så det kan bli samtaler og ikke bare pekefingre.

			Magnus Hoem Iversens kunnskap om hva digitale medier er, hvor innholdet kommer fra, og hvordan det påvirker oss, er et virkelig godt utgangspunkt. For bedre samtaler, bedre beslutninger og mer trygghet og ro. Både innad i familier, på foreldremøter, med kollegaer og venner – ja, overalt hvor vi må være mer på banen for å skape en fremtid som gir mening for oss og barna våre. En fremtid hvor vi kan møtes, puste sammen, leke sammen og leve sammen. Med og uten skjerm.

			Hedvig Montgomery







			 Innledning: 
Bekymret, forvirret og dårlig samvittighet? Du er ikke alene! 

			Hvis du er bekymret for ungenes skjermbruk, er du ikke alene. En undersøkelse blant norske foreldre viste at skjermbruk rett og slett dominerer topplisten for bekymringer rundt egne unger. 

			Helt på toppen finner vi frykten for at noe skal skje i trafikken, rett etterfulgt av frykten for at det skal skje noe med barnet som gjør at det får dårlig selvfølelse. Etter dette er det mye teknologi.

			Rundt halvparten av alle norske foreldre frykter:

			
					at barnet bruker for mye smarttelefon

					at barnet bruker internett for mye

					at en fremmed kontakter barnet på internett 

					at barnet spiller for mye dataspill 

			

			Andre undersøkelser viser at hvis det ikke er barnas skjermbruk vi er bekymret for, så er det vår egen som foreldre. Er vi dårlige forbilder?

			
			

			Hvis du er forvirret, er det heller ikke så rart. Som foreldre bombarderes vi av nyheter om hva teknologien gjør med oss og våre kjære, mer eller mindre fundert på faktisk kunnskap og forskning. 

			Her er noen tilfeldige overskrifter fra nyhetssaker om teknologi:

			
					Skummelt om barn: «Hjernen svekkes»: Jeg ser for meg at de som setter barna sine foran en skjerm når de er i en alder av ett år, er mindre interesserte i barna sine, sier dansk hjerneforsker. (Dagbladet)

					Mye skjermtid kan gjøre barn tilfredse med livet: I motsetning til hva mange frykter, er norske barns tid foran skjermen forbundet med god livskvalitet. (Forskning.no)

					Høy skjermtid kan hemme barns utvikling: Barn som bruker mye skjerm, kan få vansker med å forstå følelser. Likevel tilbringer de stadig mer tid foran skjermer. (Utdanningsnytt)

					Sosiale medier er bra for barna våre: Sosiale medium har mange gode sider – og ei aldersgrense vil vere eit overtramp mot tenåringar sin rett til eit privatliv. (Bergens Tidende) 

					Eksperter mener det er altfor lite involvering rundt skjermbruk, kontra hvor flinke foreldre er på andre arenaer. (Klikk.no) 

			

			For en helt vanlig leser av norske nettaviser er det lett å bli forvirret. Kan alle disse påstandene være sanne samtidig?  Kan det virkelig være sant at hjernen svekkes, og at skjermtid samtidig kan gi barn høyere livskvalitet? Er det sant at foreldre som gir unger skjermtid, er mindre interesserte i barna sine, og  at foreldre er for dårlige til å involvere seg i skjermbruken? Samtidig?  

			Har du dårlig samvittighet, skal jeg love deg at du ikke er alene. La meg bruke meg selv som eksempel. Altfor ofte kommer jeg hjem etter å ha brukt opp all tålmodigheten på jobb. Alene med ungene, er veien utrolig kort til å skru på TV-en. Paw Patrol passiviserer ungene noen timer, mens pappa ligger som et slakt og scroller på sin egen skjerm på sofaen. Ikke akkurat prisvinnende foreldremateriale her, men man gjør det man må for å komme seg gjennom dagen på en grei måte, uten for mye konflikt og krangling. Etter hvert gir man litt opp. Og den dårlige samvittigheten kommer snikende. 

			Det gjør selvfølgelig ikke saken bedre når man for eksempel får et nyhetsvarsel om at Helsedirektoratet mener barn under to år bør holdes helt vekk fra skjerm, og at de opp til fem år bør ha maks én times skjermtid om dagen. MAKS ÉN TIME? Hvordan skal vi klare helgene? Min første reaksjon da denne nyheten kom, var: Hva tror dere skjer med barns mentale helse når foreldrene blir desperate og hyperstressede? 

			Fornøyd med mitt eget utbrudd og Helsedirektoratets åpenbare sinnssykdom vendte jeg snuten tilbake til skjermen min. Med litt dårligere samvittighet enn før. 

			Men er det egentlig så svart-hvitt? 

			Mye av selvhjelpslitteraturen for foreldre angående skjerm­bruk tar direkte eller indirekte utgangspunkt i at skjerm er et onde. Det virker som om mange har et grunnleggende ønske om at vi må bli kvitt alle skjermene og gå tilbake til en slags naturtilstand – eller i alle fall tilstanden før alle disse dingsene og appene inntok våre hverdagsliv. 

			Nyhetsvarsel, folkens: Det kommer ikke til å skje. Vi får ikke tannkremen tilbake på tuben. Å skru tiden tilbake er  kanskje et forståelig og naturlig ønske, men det er også en tankegang som kan være skadelig. 

			Jeg skal ikke bygge stråmenn. De færreste skjermmot­standere tror oppriktig at vi kan gå tilbake i tid. De aller fleste er opptatt av regulering, begrensning og kontroll. Slike virkemidler er nødvendige, men om dette blir de eneste løsningene, går vi oss vill. Hvis vi som foreldre stirrer oss blinde på skjermen som et problem, glemmer vi at den også kan være en kilde til noe positivt, og noe som bygger bånd og tillit mellom foreldre og barn. 

			Den tilliten er en kapital du kommer til å trenge på et tidspunkt. Enten fordi du ser en uheldig utvikling hos ditt barn, og er nødt til å justere kursen, eller rett og slett fordi du ønsker at barna skal komme til deg med alle livets opplevelser: de gode og de dårlige, også de digitale. 

			Å rendyrke rollen som «digital grensevakt» kan være skadelig også fordi vi kan bikke over i vårt kontrollbehov. Impulsen er sunn og naturlig: Vi vil beskytte det mest dyrebare vi har fra fare. Men overbeskytter vi, skjermer vi dem for mye, så får ikke barna øvd på selvregulering. Naturligvis trenger barn grenser, og ingen barn kommer ferdig regulert. Men vi er nødt til å finne balansen mellom kontroll og frihet. Overfokuserer vi på begrensninger, kan barna også bli mindre rustet til å håndtere vanskelige eller ubehagelige hendelser på nett den dagen de eller noen de er glad i blir utsatt for det. 

			Oppdragelse er en fin balanse mellom frihet og kontroll. Ingen av ytterpunktene er å foretrekke. 

			Alt det vi vet … og ikke vet 

			I eksempelet ovenfor, hvor jeg slaktet Helsedirektoratets sinnssykdom fra sofakroken, viste det seg at saken ikke var så  enkel som overskriften antydet. Helsedirektoratet anbefalte ikke makstid på skjermbruk fordi de mente skjerm var direkte skadelig, men fordi all skjermtiden fortrenger annen, spesielt fysisk, aktivitet – som dagens barn og unge stort sett gjør for lite av. 

			Så heller enn å ha dårlig samvittighet burde jeg prøve å legge inn små turer ut med barna etter middag. Det var ikke skjermen i seg selv, det var alt det andre vi ikke gjorde, som var problemet, ifølge direktoratet. 

			Å innse slikt krever imidlertid et overskudd man ikke alltid har som småbarnsforelder. Man har konstant mange baller i luften, ofte litt for lite søvn og litt for lite tid.  Å forholde seg til all teknologien i tillegg kan være frustrerende, forvirrende og, ja, ganske vanskelig. Derfor har jeg skrevet denne boken.

			Min bakgrunn er fra medie- og kommunikasjonsforskning, og jeg har fulgt forskningen på sosiale medier tett over flere år. Jeg har en doktorgrad i medievitenskap og har jobbet som forsker, spesielt med mediebruks- og publikumsforskning. I 2021 gikk Ida Aalen og jeg gjennom hundrevis av forskningsartikler om teknologi og sosiale medier i researchfasen til boken Sosiale medier. Det samme gjorde jeg i researchfasen til denne boken. Jeg er også småbarnsfar, med to gutter på tre og seks år. 

			Grunnplanken i denne boken er altså forskning. Jeg baserer mine råd på forskningsfunn så langt det lar seg gjøre. I noen sammenhenger går jeg litt dypere inn i studiene og drøfter svakhetene ved en del av forskningen. 

			Forskere gjentar ofte at det er mye vi ikke vet om hvilke effekter skjermbruk og sosiale medier har på barn og ungdommer. Det kan nok stemme for noen områder. Samtidig vet vi ganske mye. Jeg ønsker å løfte frem det vi faktisk vet noe om, slik at denne informasjonen kan bli nyttig for foreldre som  må ta hverdagsvalg for sine barn når det gjelder skjerm, teknologi og sosiale medier. For dem som vil fordype seg mer, anbefaler jeg å bruke kildelisten i boken aktivt. Der kommer jeg også med noen ytterligere litteraturtips for dem som virkelig vil ned i materien. 

			Mitt ønske er å fjerne den generelle uroen og frykten for teknologi, skjerm og sosiale medier som mange går rundt med, og heller gjøre bekymringen konkret. Vi skal altså gå fra å være for mye bekymret for det meste, til å være litt mer bekymret for spesifikke ting. Det er mer konstruktivt.  Konkrete bekymringer kan vi gjøre noe med. 

			Fire bud for en god digital oppvekst

			Mye er likt for mange familier. For eksempel er det grunn­leggende sunt å ha et bevisst forhold til hvordan man bruker skjerm og dingser i hverdagslivet. Skjermbruk påvirker oss også ganske likt på mange måter, i den forstand at det er en type tidsbruk som ofte spiser av tid til andre aktiviteter. Alle bør tenke over denne balansen. 

			Andre ting er individuelt. Noen barn blir illsinte hvis man forsøker å få dem til å gjøre noe annet enn å være på nettbrettet man ga dem for noen timer siden. Andre går raskt lei skjermen selv, og spør om dere kan gå ut på grusbanen eller lekeplassen isteden. Noen ungdommer kommer til deg for å prate om det de opplever digitalt. Andre spyr av tanken på å dele noe som helst av hva de gjør på smarttelefonen med foreldrene sine. 

			Fordi familier, foreldre og ikke minst barn er forskjellige, kommer jeg ikke til å holde fast på en bastant fasit. Det ville føles uærlig. Alle dilemmaene og valgene vi møter rundt skjermbruk, er jo genuint vanskelige av en grunn. Hadde vi h att en fasit og enkle, klare svar, hadde du ikke trengt å sitte og lese dette nå. 

			Likevel, før vi dykker ned i alle de konkrete problem­stillingene, skal du få fire bud som er gyldige uansett hva som frustrerer, forvirrer eller bekymrer deg i det daglige. 

			Første bud: Du må tenke på skjerm, sosiale medier og inter­nett med like stor interesse, nysgjerrighet og engasjement som du ideelt sett vier andre deler av barnets liv

			For mange foreldre er det helt utenkelig ikke å være interessert i hva barnet har opplevd de timene det har vært i barnehagen eller på skolen. Det er fordi vi tenker på dette som sosiale arenaer, steder hvor barnet møter andre mennesker og voksne. Vi håper at alt har gått bra, at leken har vært fin, at ingen har blitt uvenner, eller i det minste at det har blitt skværet opp om noe gikk skeis. Derfor spør vi, bryr oss og følger med hele tiden. 

			Hvis ungen sitter foran en skjerm, gjerne en skjerm der du ikke får med deg hva som foregår, er det ikke like lett å se for seg arenaen barnet er på. Dette er nok i ferd med å endre seg, men jeg har merket meg at mange fortsatt tenker at barna «er på mobilen», på samme måte som man kan «være på internett». Men dette er jo helt meningsløse setninger. Ingen bare er på mobilen, eller på nett. De er steder, og de møter andre barn og voksne. 

			Hvis det er én ting jeg vil at du skal huske om dette budet, så er det dette: Det barnet ditt finner på med en smarttelefon, er en del av dagen deres. Barn leker, skaper, kommuniserer, mobber, mobbes, leser, ser og hører når de er på nett. Det er din jobb som forelder å finne ut hva de gjør, og hva de selv tenker og føler rundt det de opplever. Da må du spørre, og du må grave. 

			
			

			Samtidig har alle som noensinne har spurt et barn om hvordan dagen har vært, opplevd omtrent følgende samtale:

			– Hvordan var det i dag?

			– Fint! 

			– Hva gjorde dere da?

			– Lekte, lekte, lekte, hele dagen, og så kom du og hentet meg.

			Slike samtaler går raskt tomme, og en lærer seg raskt mer effektive samtaleteknikker (Hvem lekte du med i dag? Hva gjorde dere da? Hva var det gøyeste i dag? Og så videre). Dette kan være tungt arbeid, og oppmerksomheten flytter seg raskt til trafikken der du sitter i fremsetet og kjører. Derfor handler det ikke bare om å spørre, men også om å innse at dette er tungt og seigt arbeid, og at en må komme i gang skikkelig tidlig. Det bringer oss over til andre bud. 

			Andre bud: Du er nødt til å begynne å prate med ungene om deres digitale liv så tidlig som mulig

			Jo tidligere en kommer i gang, desto bedre. For dersom en ikke er i gang tidlig – når skal en da egentlig starte? Når det skjer noe alvorlig? Det er jo akkurat da en trenger den tilliten og kapitalen en burde ha bygget opp gjennom årevis med små og store samtaler. 

			Det er ikke sikkert at det er så lett for et barn å ta kontakt med en voksen om noe ubehagelig som skjedde på en subreddit, hvis hun må forklare opp og i mente hva en subreddit egentlig er og hva hun egentlig driver på med der inne, hvorfor en bruker tiden sin på slikt og så videre. 

			Du er nødt til å kjenne ungene dine. Hvor de vanker på nett og hvem de omgås med, inngår i det. Slikt finner man bare ut av ved å prate, og å gjøre det tidlig. Det bygger tillit som kan bli veldig viktig på et senere tidspunkt. 

			
			

			En subreddit er forresten en ofte tematisk spesialisert undergruppe på det ekstremt populære nettsamfunnet Reddit, så da slapp du å google det. 

			Tredje bud: Du er nødt til å tørre å gjøre deg upopulær ved å sette noen grenser for teknologibruk i familien

			Beklager til alle som trodde dette var en ren feelgood-bok. Skjermene er her for å bli (inntil de blir erstattet av noe annet vi får enda mer panikk for, som chips operert inn i hodet vårt). Og de er ikke uproblematiske. Det er ikke vanskelig å finne eksempler på overbruk, uhøflig bruk, bruk som fortrenger andre viktige elementer i et familieliv, og direkte skadelig bruk. Det er en del av foreldrerollen å sette grenser, og å gjøre seg upopulær. Det gjelder både på og utenfor skjermen. Å kaste hendene i været og si at «dette er jammen vanskelig, og alle andre får visst lov», holder ikke. Grensesettingen gjelder for øvrig også for de voksne i husholdet, så her slipper ingen unna. 

			Å sette grenser er å hjelpe barn til å selvregulere seg. Det er helt vesentlig. Heldigvis trenger ikke all grensesetting å skje muntlig. Det finnes en rekke teknologiske hjelpemidler vi kan bruke, disse skal vi dykke dypere inn i. For mange er det helt naturlig å lage en barnekonto med trygt innhold på Netflix og Disney+. Den samme tankegangen bør vi bruke på alt av digitale dingser ungene skal komme i kontakt med. Teknologien kan være en medspiller i denne grensesettingen. 

			Når det er sagt, er det mitt klare råd at du som forelder bør bruke ti prosent av energien din til tidsgrenser og grensevaktarbeid, og nitti prosent av energien din på å samtale, veilede, gi råd, lytte og forhandle.

			Fjerde bud: Du skal ikke tro at skjerm og sosiale medier kun er et onde 

			
			

			Snarere tvert imot! De fleste som spilte dataspill da de var unge, lærte seg engelsk og praktisk problemløsning i et forrykende tempo. Som ungdom lærte jeg meg å skrive på tastaturet uten å se, fordi jeg chattet med folk fra hele landet på Internet Relay Chat, og senere MSN Messenger, sent på kvelden.

			Ønsker du å lære noe og mestre noe, finnes det videoer på YouTube. Barn og unge finner virkelighetsflukt, inspirasjon, glede og læring på internett. Vi har naturlig nok en tendens til å tenke på de skumle sidene ved skjerm og sosiale medier, men vi må ikke glemme årsakene til at vi bruker disse mediene i utgangspunktet: De har noen helt reelle (og morsomme!) fordeler. 

			Vi er ikke på sosiale medier fordi vi bare er zombier som styres av de onde selskapenes algoritmer. Vi gjør det fordi det faktisk er sosialt. Når vi skal lære oss å finne balansen som familie, samt begrense de skadelige sidene ved skjermbruk, så må vi ikke skylle barnet ut med badevannet. 

			Det er mye å tenke på. Men hovedregelen kan oppsummeres ganske enkelt. Mange som er forvirret over alle kostholdsrådene som finnes, har hatt nytte av regelen «Spis mat. Ikke for mye. Mest grønnsaker». Forfatter Anya Kamenetz, som står bak boken The Art of Screen Time, oppsummerer sitt syn på familieliv og skjermtid med en variant av denne regelen: 

			«Kos deg med skjerm. Ikke for mye. Mest sammen.» 

			Det synes jeg er en grei grunnregel å feste bak øret i vårt møte med skjermtidens mange frustrasjoner og gleder.

			Det denne boken ikke handler om

			Du er ikke alene som forelder. Alle foreldre står overfor de samme dilemmaene. Derfor bør du bruke din nære  foreldregruppe aktivt. Ikke nødvendigvis bare for å samkjøre dere, men for å lære av hverandre og utveksle erfaringer. 

			Du er heller ikke alene i den forstand at mye av opp­læringen i å bli det forskere liker å kalle en kritisk og kompetent mediebruker skal skje i barnehagen og skolen. Det er dermed ikke sagt at disse gjør alt riktig. Kompetanse og erfaring er ujevnt fordelt, og det er lurt å bli kjent med hvordan din barnehage eller skole tenker rundt dette. Da kan det være nyttig å være en samkjørt foreldregruppe som kan gi konstruktive innspill. 

			Denne boken skal imidlertid ikke handle om alt det som skjer i skolen, enten det er mobilforbud eller hvordan man bruker dingser på en mest mulig pedagogisk måte. Jeg har konsentrert meg om hva du kan gjøre i hjemmet – som forelder. 

			Jeg går heller ikke dypt inn i en del av samfunnskritikken mot skjermer og sosiale medier i akkurat denne boken. Ikke fordi den ikke har noe for seg eller fordi den ikke er spennende. Det er nok av spennende spørsmål å dykke ned i. For eksempel hva alle skjermene og appene gjør med konsentrasjonen vår. Mister vi den, eller endrer den seg fundamentalt? Og hva har i så fall det å si for samfunn og enkeltpersoner? 

			Et annet spørsmål er om sosiale medier fanger oss et sted vi egentlig ikke har godt av å være. Flere tenkere og forskere har argumentert for at sosiale medier fanger oss alle i en slags forbrukerfelle, ved at kostnaden ved å slutte å bruke dem (cost of missing out) blir så stor. Sosiale medier kan ha en rekke positive effekter. Men når folk logger seg på fordi alle andre gjør det, kanskje uten å få så mye ut av det heller, opplever de også flere av de potensielt negative effektene av sosiale medier. Da blir bruken paradoksal: Vi fortsetter å bruke sosiale medier selv om vi egentlig ikke har lyst og ikke får så mye ut av det.  

			Det kan godt hende at disse resonnementene har noe for seg. Men hvordan samfunnseffektene av bruken av sosiale  medier skal reguleres, er en for stor oppgave for en familie å finne ut av. Dette må løses av myndigheter gjennom regulering og politikk. Dette finnes det mange andre bøker om. 

			Vi som foreldre må leve i den tiden vi lever i. Du har fått den glede og frustrasjon det er å være forelder i skjermenes tid. Derfor har jeg forsøkt å skrive en bok som skal hjelpe deg å navigere gjennom denne tiden på best mulig måte, der hjemme hos akkurat dere. 

			Nå som det grunnleggende er på plass, kan vi dykke dypere ned i de konkrete utfordringene. Jeg har delt opp boken etter alder og forsøkt å finne frem til noen typiske dilemmaer og situasjoner som kan oppstå avhengig av hvor gammel din sønn eller datter er. 

			Noen saker bør man likevel kjenne til uavhengig av alder. Så la oss starte med å dykke ned i hva skjermtiden gjør med oss. 

